CELEX: 32017D0089
Language: sl
Date: 2017-01-17 00:00:00
Title: Izvedbeni sklep Komisije (EU) 2017/89 z dne 17. januarja 2017 o vzpostavitvi letnega seznama prednostnih nalog za določitev kodeksov omrežij in smernic za leto 2017 (Besedilo velja za EGP. )

18.1.2017   
            
            
               SL
            
            
               Uradni list Evropske unije
            
            
               L 14/14
            
         IZVEDBENI SKLEP KOMISIJE (EU) 2017/89
   z dne 17. januarja 2017
   o vzpostavitvi letnega seznama prednostnih nalog za določitev kodeksov omrežij in smernic za leto 2017
   (Besedilo velja za EGP)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (ES) št. 714/2009 Evropskega parlamenta in Sveta z dne 13. julija 2009 o pogojih za dostop do omrežja za čezmejne izmenjave električne energije in razveljavitvi Uredbe (ES) št. 1228/2003 (1) in zlasti člena 6(1) Uredbe,
   ob upoštevanju Uredbe (ES) št. 715/2009 Evropskega parlamenta in Sveta z dne 13. julija 2009 o pogojih za dostop do prenosnih omrežij zemeljskega plina in razveljavitvi Uredbe (ES) št. 1775/2005 (2) ter zlasti člena 6(1) Uredbe,
   ob upoštevanju naslednjega:
   
               (1)
            
            
               Razvoj in izvajanje kodeksov omrežij ter smernic sta bistvena za popolno integracijo notranjega trga z energijo. Tretji energetski sveženj (3) je ustvaril institucionalni okvir za razvoj kodeksov omrežij z namenom harmonizacije, kadar je potrebno, tehničnih, operativnih in tržnih pravil za upravljanje elektroenergetskih ter plinskih omrežij. V ta namen Agencija za sodelovanje energetskih regulatorjev (v nadaljnjem besedilu: agencija ACER), Evropska mreža sistemskih operaterjev prenosnih omrežij (v nadaljnjem besedilu: mreža ENTSO) in Evropska komisija tesno sodelujejo z vsemi pomembnimi zainteresiranimi stranmi.
            
         
               (2)
            
            
               Področja, kjer je možno razviti kodekse omrežij, so v členu 8(6) Uredbe (ES) št. 714/2009 in Uredbe (ES) št. 715/2009. Kljub možnosti za razvoj kodeksov omrežij se Komisija lahko odloči tudi za razvoj smernic na področjih iz člena 18(1), (2) in (3) Uredbe (ES) št. 714/2009 ter člena 23(1) Uredbe (ES) št. 715/2009. V skladu s členoma 6(1) Uredbe (ES) št. 714/2009 in Uredbe (ES) št. 715/2009 bi morala Komisija najprej pripraviti letni seznam prednostnih nalog z navedbo področij, ki jih je treba vključiti v oblikovanje kodeksov omrežij.
            
         
               (3)
            
            
               Harmonizirana pravila v zvezi s plinom o postopkih upravljanja prezasedenosti, dodeljevanju zmogljivosti, izravnave ter interoperabilnosti in izmenjavi podatkov so že bila sprejeta in objavljena v preteklih treh letih.
            
         
               (4)
            
            
               Harmonizirana pravila v zvezi z električno energijo o dodeljevanju zmogljivosti in upravljanju prezasedenosti, o priključitvi proizvajalcev električne energije, o priključitvi odjemalcev, o visokonapetostnem enosmernem toku in o terminskem dodeljevanju zmogljivosti so že bila sprejeta in objavljena.
            
         
               (5)
            
            
               V javnem posvetovanju (4) je večina zainteresiranih strani podprla določanje prednostnih nalog že pričetega dela in poudarila pomen ustreznega in dobro usklajenega izvajanja sprejetih kodeksov omrežij in smernic, pri čemer je zagotovljena strukturirana udeležba zainteresiranih strani. V zvezi z električno energijo so številne zainteresirane strani podprle pripravo pravil glede harmoniziranih tarifnih struktur za prenos, pravil o porazdeljeni prožnosti in pravil glede operativnega usposabljanja.
            
         
               (6)
            
            
               Upoštevajoč odgovore zainteresiranih strani ter prihodnje zakonodajne pobude v okviru pobude za zasnovo trga, različne ukrepe, potrebne za zagotovitev popolne integracije notranjega trga z energijo, in dejstvo, da bo izvajanje kodeksov omrežij in smernic zahtevalo znatna sredstva vseh sodelujočih strani, vključno z Evropsko komisijo, agencijo ACER, mrežo ENTSO in zainteresiranimi stranmi, na letni seznam prednostnih nalog ni bilo dodanih novih področij.
            
         
               (7)
            
            
               Upoštevajoč ugotovitve foruma regulatorjev za področje zemeljskega plina leta 2016 se v letu 2017 sprememba kodeksa plinskega omrežja o interoperabilnosti in izmenjavi podatkov, ki zdaj vključuje sprejeti standard CEN v zvezi s kakovostjo H-plina (EN 16726:2015), ne bo izvedla –
            
         SPREJELA NASLEDNJI SKLEP:
   Člen 1
   Ta sklep vzpostavlja letni seznam prednostnih nalog za leto 2017 za razvoj kodeksov omrežij in smernic za električno energijo in plin.
   Člen 2
   Letni seznam prednostnih nalog za leto 2017 za razvoj harmoniziranih pravil za električno energijo je naslednji:
   
               —
            
            
               pravila glede delovanja sistema (dokončanje sprejemanja s strani Komisije po glasovanju na odboru v letu 2016),
            
         
               —
            
            
               pravila o izrednih razmerah in ponovni vzpostavitvi oskrbe (dokončanje sprejemanja s strani Komisije po glasovanju na odboru v letu 2016),
            
         
               —
            
            
               pravila za izravnavanje (dokončanje sprejemanja s strani Komisije po glasovanju na odboru v letu 2017).
            
         Člen 3
   Letni seznam prednostnih nalog za leto 2017 za razvoj harmoniziranih pravil za plin je naslednji:
   
               —
            
            
               pravila glede harmoniziranih tarifnih struktur za prenos za plin (dokončanje sprejemanja s strani Komisije po glasovanju na odboru v letu 2016),
            
         
               —
            
            
               pravila o vseevropskem tržnem pristopu za dodeljevanje „novozgrajene“ prenosne zmogljivosti za plin (dokončanje sprejemanja s strani Komisije po glasovanju na odboru v letu 2016).
            
         Člen 4
   Ta sklep začne veljati dvajseti dan po objavi v Uradnem listu Evropske unije.
   
      V Bruslju, 17. januarja 2017
      
         
            Za Komisijo
         
         
            Predsednik
         
         Jean-Claude JUNCKER
      
   
   
      (1)  UL L 211, 14.8.2009, str. 15.
   
      (2)  UL L 211, 14.8.2009, str. 36.
   
      (3)  Tretji energetski sveženj sestavljajo Direktiva 2009/72/ES Evropskega parlamenta in Sveta z dne 13. julija 2009 o skupnih pravilih notranjega trga z električno energijo in o razveljavitvi Direktive 2003/54/ES (UL L 211, 14.8.2009, str. 55), Direktiva 2009/73/ES Evropskega parlamenta in Sveta z dne 13. julija 2009 o skupnih pravilih notranjega trga z zemeljskim plinom in o razveljavitvi Direktive 2003/55/ES (UL L 211, 14.8.2009, str. 94), Direktiva Evropskega parlamenta in Sveta 2003/55/ES z dne 26. junija 2003 o skupnih pravilih notranjega trga z zemeljskim plinom in o razveljavitvi Direktive 98/30/ES (UL L 176, 15.7.2003, str. 57), Uredba (ES) št. 714/2009, Uredba (ES) št. 715/2009 in Uredba (ES) št. 713/2009 Evropskega parlamenta in Sveta z dne 13. julija 2009 o ustanovitvi Agencije za sodelovanje energetskih regulatorjev (UL L 211, 14.8.2009, str. 1).
   
      (4)  Odgovori so objavljeni na spletni strani https://ec.europa.eu/energy/en/consultations/consultation-establishment-annual-priority-lists-development-network-codes-and-0